บอกแล้ว..ไม่ฟัง?
*อันที่จริง “โมนิก้า” มีเรื่องสัญญาณเทคนิคมากมายที่จะเม้าท์จนน้ำลายแตกฟอง แต่เผอิญมีบรรดามิตรสหายอยากรู้ความเป็นมาเป็นไปของกองทุนตัวแสบ ทำไมถึงมีพฤติกรรมโหดเหี้ยมกับตลาดหุ้นไทยมากเหลือเกิน? รวมถึงอยากรู้บทบาทของสมาคม บลจ.มีอะไรจับต้องได้บ้าง? เดี๊ยนถึงต้องเปลี่ยนอารมณ์รักๆ ใคร่ๆ มาเป็นอารมณ์ดุดันเพื่อให้เข้ากับเรื่องที่กำลังจะเม้าท์ไงล่ะจ๊ะ
9 เม.ย. 2561

เจาะกระดาน : โมนิก้าและทีมงาน
*อันที่จริง “โมนิก้า” มีเรื่องสัญญาณเทคนิคมากมายที่จะเม้าท์จนน้ำลายแตกฟอง แต่เผอิญมีบรรดามิตรสหายอยากรู้ความเป็นมาเป็นไปของกองทุนตัวแสบ ทำไมถึงมีพฤติกรรมโหดเหี้ยมกับตลาดหุ้นไทยมากเหลือเกิน? รวมถึงอยากรู้บทบาทของสมาคม บลจ. มีอะไรจับต้องได้บ้าง? เดี๊ยนถึงต้องเปลี่ยนอารมณ์รักๆ ใคร่ๆ มาเป็นอารมณ์ดุดันเพื่อให้เข้ากับเรื่องที่กำลังจะเม้าท์ไงล่ะจ๊ะ
*เนื่องจากผู้คนในสังคมต่างรู้ดีว่า เดี๊ยนเป็นหญิงสาวที่โชกโชนผู้ชาย..อุ๊ย..ประสบการณ์ จึงอยากให้ช่วยขอดเกล็ดพวกกองทุนหน้าไหว้หลังหลอกสักหน่อย! เพราะพฤติกรรมที่ผ่านมาชอบไหลลื่นแถไปเรื่อยในน้ำขุ่นๆ แต่ก็ยังมีคนเชื่อคารมคมหอกของคนเหล่านี้ “โมนิก้า” ถึงรู้สึกเบื่อๆ เซ็งๆ ที่แมงเม่ายังไม่เข้าใจคำว่า “มันนี่เกม” และยังไม่รู้ถึงพิษสงของนักเล่นสถาบันพะย่ะค่ะ
*เม้าท์ถึงตรงนี้แล้ว อารมณ์ของเดี๊ยนก็พุ่งพล่านขึ้นมาในทันที เพราะรู้สึกอยากเม้าท์ถึงบทบาทของนักเล่นกลุ่มนี้ขึ้นมาในทันที! จึงขอประเดิมกันที่ความร้าวฉานของคนในสมาคมนี้ก่อนประเด็นอื่นๆ ว่ากันว่า ความกินแหนงแคลงใจปะทุหนักขึ้นในสมัยเจ๊ตัวอ้วน ซึ่งเป็นผลมาจากแนวทางการกำกับไม่เป็นไปในทางเดียวกับที่เคยพูดจากันไว้ และไม่ได้ช่วยเหลือเกื้อกูลเหมือนก่อนหน้านี้นั่นเองเจ้าค่ะ
*ประเด็นดังกล่าวทำให้เกิดรอยปริแยกระหว่าง บลจ.ขนาดใหญ่ บลจ.ขนาดกลาง และบลจ.ขนาดเล็ก ส่งผลให้เกิดข่าวลือเรื่องลับๆ ที่ซุกไว้ใต้พรมออกมาทีละเรื่องสองเรื่อง ซึ่งในตอนนั้นเป็นเรื่องของหุ้นฉาวที่ผู้บริหารระดับสูงโดนปรับ และตามหลักปฏิบัติของ บลจ. สากลทั่วไปจะต้องทิ้งหุ้นให้เกลี้ยง แต่ผลลัพธ์ที่เกิดขึ้นกลับกลายเป็นการเพิกเฉยแบบนี้..มันน่าจับมาเขกกระโหลกเหลือเกินออเจ้า
*สถานการณ์ที่เกิดขึ้น ณ เวลานั้นทำให้ความบาดหมางใจระหว่าง บลจ. มีมากขึ้นเรื่อยๆ จนนำไปสู่สมาคมลับใต้ดินที่คอยส่งข่าวออกสู่โลกภายนอก และเพลาที่ทำให้เกิดเรื่องก็มาถึงจนได้ หลังแมงลือในสมาคมคาบข่าวออกมาให้ชาวโลกได้รับรู้ถึงการปรับเปลี่ยนกฎกติกามารยาทบางอย่าง เพื่อทำให้ผู้มีอำนาจดำรงอยู่ในตำแหน่งที่เขาต้องการต่อไปอีกวาระหนึ่งนะจะบอกให้
*เมื่อเรื่องแดงขึ้นมาแบบไม่ทันตั้งตัว จึงมีรายการออกมาแก้เกี้ยวกันพัลวัน พร้อมกับเปิดทางให้คนใหม่ขึ้นมาทำหน้าที่ประมุขพรรคกระยาจกแบบไม่เต็มใจ แต่เผอิญคนใหม่ที่ขึ้นมารับตำแหน่งแทนอย่าง เฮีย ส. ดันมีชนักติดหลังมาเหมือนกัน เพราะตอนไปลงคัดเลือกเพื่อเป็นใหญ่เป็นโตในตลาดหุ้นนั้น ดันมีข่าวลือในทำนองไม่แจ้งผู้หลักผู้ใหญ่ในต้นสังกัดให้ทราบ..เลยโดนคาดโทษซะเลย!..อิอิอิ
*ถึงกระนั้นก็ไม่มีอะไรเสียหาย เพราะต้นสังกัดก็ไม่กล้าทำอะไรมาก และในมุมของนักเล่นเกมสองหน้าก็มองว่า การได้หัวโขนใหม่มาสวมในช่วงอกหัก ย่อมเป็นการสร้างโปรไฟล์ให้ดูดีขึ้นกว่าเมื่อก่อนเยอะเลยทีเดียว “โมนิก้า” ถึงไม่แปลกใจที่วันนี้คนในสมาคม บลจ. ออกมาเปรยให้ฟังเป็นระยะว่า สมาคมนี้ตั้งขึ้นมาทำไม? เพราะสิ่งที่พูดกับสิ่งที่ทำไม่เห็นมีอะไรจับต้องได้เลยน่ะซี
*งานนี้ร้อนถึง เฮีย ส. ต้องออกมาเร่งโชว์ผลงาน เพื่อสร้างศรัทธาให้กลับมาอีกครั้ง ซึ่งไม่มีใครรู้ว่า ประมุขพรรคกระยาจกจะทำได้หรือไม่? แต่ที่แน่ๆ ตอนนี้คือ หุ้นลงหนัก กับ หุ้นขึ้นแรง ทุกคนลงความเห็นไปในทางเดียวกันว่า กองทุนตัวแสบเป็นคนทำทั้งสิ้น และที่เขาเจ็บใจกันมากสุดคงเป็นคำพูดที่บอกตลาดหุ้นไทยดี พร้อมกับแสดงความเชื่อมั่นจะไปได้ไกล พอขึ้นไปจริงๆ กลับสาดใส่ไม่ยั้งไงล่ะคะ
*ที่น่าสนใจคือ ตอนสาดใส่ในราคาสูงก็ไม่มีใครติดใจสักเท่าไหร่? แต่พอถึงตอนสาดใส่ในช่วงราคาต่ำๆ แมงเม่าส่วนใหญ่ก็มองไปในทางเดียวกันว่า โดนกองทุนตัวแสบตลบหลังให้อีกแล้วนั้น “โมนิก้า” มองเป็นเรื่องที่ทุกคนพอรู้อยู่เลาๆ เพราะเดี๊ยนมักเล่าถึงพฤติกรรม “ดันแล้วทุบ” กับ “ขายบน ซื้อล่าง” ให้ฟังอยู่บ่อยๆ จึงไม่น่าจะมีประเด็นอะไรให้ข้องใจกันอีกต่อไป..เพียงแค่ทุกคนต้องรับเรื่องแบบนี้ให้ได้ เพราะมันเป็นเกมหุ้นพะย่ะค่ะ
*ฉะนั้นการที่ดัชนีเด้งกลับขึ้นมาปิดที่ 1,739.92 จุด บวกไป 14.94 จุด ด้วยมูลค่าการซื้อขาย 6.10 หมื่นล้านบาท น่าจะเป็นการบอกให้ทุกคนได้รู้ว่า จุดเด้งสำคัญบริเวณ 1,720 จุดยังคงทำหน้าที่ได้ดี แต่อย่าเพิ่งดีใจหน้าบานเป็นจานดาวเทียม เพราะเมื่อดูรายละเอียดของกราฟเทคนิคจะเห็นว่า จุดสูงสุดของการกลับขึ้นไปต่ำกว่าครั้งก่อน และจุดต่ำสุดของการลงก็ต่ำกว่าครั้งก่อนเหมือนกันเจ้าค่ะ
*หากถอดรหัสความหมายในส่วนนี้ก็คือ ภาพใหญ่ของดัชนีอยู่ในอาการ side way down ส่วนภาพสั้นๆ ที่เห็นได้ชัดคือการเคลื่อนตัวแบบ V-Shape “โมนิก้า” ถึงอยากให้นักเล่นจับจังหวะการเล่นแต่ละช่วงให้ดีเป็นพิเศษ เพราะมองในมุมไหน ด้านไหน ก็ยังเห็นความผันผวนเต็มไปหมด เดี๊ยนถึงอยากให้มิตรรักแฟนเพลงจำคำของเดี๊ยนไว้ว่า “บอกแล้ว..ไม่ฟัง..ก็ช่วยอะไรไม่ได้” นะออเจ้า